钦定古今图书集成/明伦汇编/官常典/第509卷 > 王珪
## 钦定古今图书集成/明伦汇编/官常典/第509卷 > 王珪

按《宋史》本传：珪，开封人也。少拳勇，善骑射，能用铁杵、
铁鞭。年十九，隶亲从官，累迁殿前第一班押班，擢礼
宾副使、泾州驻泊都监。康定初，元昊寇镇戎军，珪将
三千骑为策先锋，自瓦亭至师子堡，敌围之数重，珪
奋击披靡，获首级为多。叩镇戎城，请益兵，不许，城中
惟缒糗粮予之。师既饱，因语其下曰：“兵法以寡击众
必在暮，我兵少，乘其暮击之，可得志也。”复驰入，有骁
将持白帜，植枪以詈曰：“谁敢与吾敌者？”枪直珪胸而
伤右臂，珪左手以杵碎其脑。继又一将复以枪进，珪
挟其枪，以鞭击杀之，一军大惊，遂引去，珪亦以马中
箭而还。仁宗特遣使抚谕之，然以其下死伤亦多，止
赐名马二匹、黄金三十两、裹创绢百疋，复下诏暴其
功塞下，以厉诸将。是岁，改泾原路都监。明年，为本路
行营都监，勒金字处置牌赐之，使得专诛杀。寻至黑
山，焚敌族帐，获首级马驼甚众。会敌大入，以兵五千
从任福屯好水川，连战三日，诸将皆败。任福陷围中，
望见麾帜犹在，珪欲援出之，军校有顾望不进者，斩
以徇。乃东望再拜曰：“非臣负国，臣力不能也，独有死
报尔。”乃复入战，杀数十百人，鞭铁挠曲，手掌尽裂，奋
击自若，马中镞，凡三易，犹驰击杀数十人，矢中目，乃
还，夜中卒。珪少通阴阳数术之学，始出战，谓其家人
曰：“我前后大小二十馀战，杀敌多矣，今恐不得还，我
死可速去，此无为敌所仇也。”及敌攻瓦亭，购甚急，果
如其料。镇戎之战，以所得二枪植山上，其后边人即
其处为立祠。赠金州观察使，追封其妻安康郡君，录
其子光祖为西头供奉官、阁门祗候。